Publication: Magyar Közlöny
Issue: MK-1998-74 (Year: 1998, Number: 74)
Era: 1990-2004
Section: a 41/1997. (V. 28.) FM rendelethez
Paragraph Index: 303

(1) Vasúton, közúton, vízi- és légi úton történő állatszállítás közben elhullott vagy kényszervágott állatot (állatokat) a menetirányban legközelebb eső olyan vasútállomáson, ahol az a vasúti forgalom akadályozása nélkül megtehető, illetőleg községben az illetékes hatósági állatorvosnak be kell jelenteni, aki az állatot (állatokat) köteles megvizsgálni. A vizsgálat alapján intézkedik a szállítmány feltartóztatásáról, elkülönítéséről, a megbetegedés, elhullás vagy kényszervágás okának tisztázásáról. Ha a megbetegedés, elhullás vagy kényszervágás oka nem fertőző állatbetegség volt, az állatok továbbszállítását engedélyezi. A szállítmány feltartóztatásáról a fuvarozó értesíti a fuvaroztatót. A feltartóztatás időtartama alatt az állatok ellátásáról a fuvaroztató vagy képviselője köteles gondoskodni. Vasúti szállítás esetén — a felmerülő költségek utólagos megtéríttetésével — a vasút gondoskodik a feltartóztatott állatok őrzéséről és ellátásáról.

Source: https://magyarkozlony.hu/hivatalos-lapok/adf08acb3c9193490bf4bd7f01a5fe2506309a46/dokumentumok/4daa75fd1791c92b07a0f3e5cf7dca54bc24933e/letoltes